**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 13 Φεβρουαρίου 2020, ημέρα Πέμπτη και ώρα 10.10΄, στην Αίθουσα **Γερουσίας** του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προέδρου αυτής, κ. Μάξιμου Χαρακόπουλου με θέματα ημερήσιας διάταξης την επεξεργασία και εξέταση των σχεδίων νόμου του Υπουργείου Προστασίας του Πολίτη:

Α. «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Γεωργίας για Συνεργασία στην Καταπολέμηση του Εγκλήματος».

Β. «Κύρωση Πρωτοκόλλου μεταξύ της Κυβέρνησης της Ελληνικής Δημοκρατίας και του Συμβουλίου Υπουργών της Βοσνίας-Ερζεγοβίνης για την Εφαρμογή της Συμφωνίας μεταξύ της Ευρωπαϊκής Κοινότητας και της Βοσνίας-Ερζεγοβίνης για την Επανεισδοχή Προσώπων που Διαμένουν χωρίς Άδεια».

Στη συνεδρίαση παρέστησαν ο Υφυπουργός Προστασίας του Πολίτη, κ. Ελευθέριος Οικονόμου, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Βούλτεψη Σοφία, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Κοτρωνιάς Γεώργιος, Κούβελας Δημήτριος, Κυρανάκης Κωνσταντίνος, Κωνσταντινίδης Ευστάθιος, Κώτσηρας Γεώργιος, Μάνη – Παπαδημητρίου Άννα, Μπούγας Ιωάννης, Σούκουλη – Βιλιάνη Μαρία Ελένη, Τσιγκρής Άγγελος, Χαρακόπουλος Μάξιμος, Χιονίδης Σάββας, Αυγέρη Θεοδώρα (Δώρα), Αυλωνίτης Αλέξανδρος – Χρήστος, Γιαννούλης Χρήστος, Καλαματιανός Διονύσιος – Χαράλαμπος, Μεϊκόπουλος Αλέξανδρος, Ξανθόπουλος Θεόφιλος, Παπαηλιού Γεώργιος, Τριανταφυλλίδης Αλέξανδρος (Αλέκος), Γιαννακοπούλου Κωνσταντίνα (Νάντια), Καμίνης Γεώργιος, Λιακούλη Ευαγγελία, Κατσώτης Χρήστος, Λαμπρούλης Γεώργιος, Δελής Ιωάννης, Δημήτριος Βαγενάς, Μυλωνάκης Αντώνιος, Αδαμοπούλου Αγγελική και Μπακαδήμα Φωτεινή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι η συζήτηση και η επεξεργασία των δύο Διακρατικών Συμφωνιών θα πραγματοποιηθεί σε μια συνεδρίαση, όπως προβλέπεται από τον Κανονισμό.

Πριν δώσω τον λόγο στους Εισηγητές και Ειδικούς Αγορητές, να ρωτήσω τον αρμόδιο Υπουργό που παρίσταται εκ μέρους της Κυβέρνησης, τον Υφυπουργό Προστασίας του Πολίτη, κ. Ελευθέριο Οικονόμου, εάν θα ήθελε να πει κάτι επί της αρχής ή όταν ολοκληρωθεί η συζήτηση.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Όταν θα ολοκληρωθεί η συζήτηση.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο Εισηγητής της Πλειοψηφίας, κ. Κωνσταντίνος Κυρανάκης.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Εισηγητής της Πλειοψηφίας):** Αγαπητοί συνάδελφοι, σήμερα συζητούμε για την Κύρωση Πρωτοκόλλου μεταξύ της Κυβέρνησης της Ελληνικής Δημοκρατίας και του Συμβουλίου Υπουργών της Βοσνίας-Ερζεγοβίνης για την Εφαρμογή της Συμφωνίας μεταξύ της Ευρωπαϊκής Κοινότητας και της Βοσνίας - Ερζεγοβίνης για την Επανεισδοχή Προσώπων που Διαμένουν χωρίς Άδεια.

Όλοι μας έχουμε αντιληφθεί πως οι παράνομοι μετανάστες αποτελούν ένα πρόβλημα που πιθανότατα θα συνεχίσει να απασχολεί τη γειτονιά μας και γι' αυτό η Κυβέρνηση εξετάζει κάθε μέτρο το οποίο μπορεί να διασφαλίσει, πάνω απ' όλα, την εθνική ασφάλεια, διότι ως τέτοιο πρέπει να αντιμετωπίζεται ένα ζήτημα όπως το μεταναστευτικό και, δεδομένων των μεγάλων κυμάτων μεταναστών και προσφύγων που δεχόμαστε ως χώρα το τελευταίο διάστημα, κάθε μέτρο είναι ευπρόσδεκτο.

Ένα τέτοιο είναι και η κύρωση του Πρωτοκόλλου μεταξύ της Ελλάδος και της Βοσνίας-Ερζεγοβίνης. Όσο καλός και αν είναι ο συνοριακός έλεγχος υπάρχει υποχρέωση του κράτους να είμαστε πάντα καλά προετοιμασμένοι για το πώς θα χειριστούμε αυτούς που μπήκαν στο έδαφός μας παράνομα και ένα από τα σημαντικότερα εργαλεία, ένα όπλο που έχουμε στα χέρια μας για να αντιμετωπίσουμε τα μεγάλα προβλήματα που δημιουργούν οι μεγάλες ροές, είναι οι Συμφωνίες επανεισδοχής, όπως αυτή που συζητάμε σήμερα, που συνοδεύεται από την υπογραφή εφαρμοστικών πρωτοκόλλων τα οποία, με τη σειρά τους, καθορίζουν τεχνικές λεπτομέρειες της εφαρμογής τους.

Μία από αυτές τις Συμφωνίες είναι και το συγκεκριμένο Πρωτόκολλο, η οποία εγκρίθηκε σε επίπεδο Ε.Ε., ήδη, από τον Νοέμβριο του 2007 και αυτό που καλούμαστε σήμερα είναι, επιτέλους, να το κυρώσουμε.

Στα πρώτα δύο άρθρα, λοιπόν, του Πρωτοκόλλου, συμπεριλαμβάνονται διατάξεις σχετικά με τις αρμόδιες αρχές και τα σημεία διέλευσης των συνόρων που προβλέπει ότι τα Συμβαλλόμενα Μέρη, δηλαδή, η Ελλάδα και η Βοσνία-Ερζεγοβίνη θα αλληλοενημερώνονται σχετικά με τυχόν αλλαγές.

Στα άρθρα 3 και 4 καθορίζονται οι διαδικασίες που θα ακολουθούνται στις περιπτώσεις επανεισδοχής, καθώς και η δυνατότητα αίτησης συμπληρωματικών εγγράφων για τον καθορισμό της ιθαγένειας προσώπων.

Στα άρθρα 5 και 6 περιγράφονται οι διαδικασίες διέλευσης και οι όροι και οι προϋποθέσεις εκτέλεσης συνοδείας προσώπων προς επανεισδοχή όπως, για παράδειγμα, τα στοιχεία των συνοδών αστυνομικών, τα απαιτούμενα έγγραφα και όλα τα υπόλοιπα, ενώ στο άρθρο 7 καθορίζονται τα έξοδα μεταφοράς και η κατανομή τους.

Στο άρθρο 8 περιγράφεται η σύσταση Επιτροπής Εμπειρογνωμόνων με σκοπό την ανάλυση και την επίλυση των θεμάτων που προκύπτουν σχετικά με την εφαρμογή του Πρωτοκόλλου και στο άρθρο 9 ορίζεται ως γλώσσα επικοινωνίας η αγγλική.

Αναπόσπαστο μέρος του Πρωτοκόλλου αποτελούν τα δύο παραρτήματα, με τα οποία τυποποιούνται οι διαδικασίες αποστολής αιτημάτων επανεισδοχής και κοινοποίησης μεταγωγής, με σκοπό τη διευκόλυνση του έργου των υπηρεσιών που θα εφαρμόσουν το Πρωτόκολλο, όπως περιγράφεται στο άρθρο 10.

Συζητούμε σήμερα, όμως, και μια σημαντική κύρωση συμφωνίας μεταξύ της Ελληνικής Κυβέρνησης και της Κυβέρνησης της Γεωργίας για συνεργασία στην καταπολέμηση του εγκλήματος. Εδώ, αγαπητοί συνάδελφοι, ομολογώ ότι υπάρχει ένα στοιχείο επειγόντως, διότι, τα τελευταία χρόνια, με βάση τα στοιχεία που προκύπτουν από τις επίσημες πηγές της Ελληνικής Αστυνομίας, το 2018, εξαρθρώθηκαν 123 εγκληματικές ομάδες, που αποτελούνταν από 728 μέλη. Με ενδιαφέρον είδα και διάβασα ότι το 17%, ένα πολύ μεγάλο ποσοστό, δηλαδή 121 μέλη αυτών των εγκληματικών οργανώσεων προέρχονται από τη Γεωργία.

Σε αυτό το στοιχείο έρχεται να προστεθεί ο ενδεχόμενος κίνδυνος, διότι, από το 2017 και μετά, οι υπήκοοι Γεωργίας δεν θα έχουν, πλέον, υποχρέωση κατοχής θεώρησης εισόδου στη χώρα για τουριστικούς λόγους. Αυτό σημαίνει ότι η συγκεκριμένη συμφωνία για το διασυνοριακό έγκλημα, το οποίο έχει αυξηθεί τα τελευταία χρόνια, είναι υπό πολιτική έννοια επείγουσα. Αυτό, ακριβώς, κάνουμε με αυτή τη συμφωνία.

Στο πρώτο άρθρο της συμφωνίας περιγράφεται αναλυτικά το είδος των εγκλημάτων, για τα οποία θα υπάρχει αμοιβαία τεχνική και υπηρεσιακή συνεργασία για την καταπολέμησή τους. Η συνεργασία έχει ως στόχο την καταπολέμηση του οργανωμένου εγκλήματος, της τρομοκρατίας, της παράνομης διακίνησης ναρκωτικών και όπλων, της εμπορίας ανθρώπων, της διακίνησης μεταναστών κι άλλων παράνομων πράξεων.

Στο άρθρο 2 προσδιορίζονται οι μορφές συνεργασίας, οι οποίες θα ορίζονται ως εξής. Πρώτον, μέσω της ανταλλαγής πληροφοριών, της συνεργασίας στην αναζήτηση προσώπων κι αντικειμένων που σχετίζονται με εγκληματικές δραστηριότητες. Δεύτερον, μέσω της ανταλλαγής εμπειρογνωμόνων και της πραγματοποίησης κοινών εκπαιδεύσεων. Τρίτον, μέσω της ανταλλαγής αποτελεσμάτων επιστημονικών ερευνών και βέλτιστων πρακτικών. Τέταρτον, μέσω παροχής βοήθειας σε εξοπλισμό.

Ως αρμόδιες αρχές για την υλοποίηση της συμφωνίας, σύμφωνα με το άρθρο 3, ορίζονται από ελληνικής πλευράς «η Ελληνική Αστυνομία και το Υπουργείο Εσωτερικών», όπως λέει το νομοσχέδιο. Θα ήθελα, κ. Υπουργέ, να γίνει μία διόρθωση εδώ, διότι προέρχεται από την εποχή που ο ΣΥΡΙΖΑ είχε καταργήσει το Υπουργείο Προστασίας του Πολίτη και ήταν ένας Αναπληρωτής Υπουργός Εσωτερικών, ως αρμόδιος. Θα ήθελα να γίνει μια διόρθωση και να μπει ως αρμόδιο το Υπουργείο Προστασίας του Πολίτη, το οποίο έχει επανασυσταθεί με την Κυβέρνηση της Ν.Δ.. Από γεωργιανής πλευράς, ορίζεται το Υπουργείο Εσωτερικών και η Κρατική Υπηρεσία Ασφαλείας.

Στα άρθρα 4 έως 7 περιγράφονται οι διαδικασίες αποστολής και διαχείρισης αιτημάτων, οι διατάξεις που διέπουν την ανταλλαγή δεδομένων προσωπικού χαρακτήρα, η δυνατότητα ολικής ή μερικής συνεργασίας σε περιπτώσεις όπου υπάρχει κίνδυνος για την εθνική ασφάλεια, τη δημόσια τάξη, τα εθνικά συμφέροντα ή όπου η συνεργασία αντίκειται στην εθνική νομοθεσία.

Στα επόμενα άρθρα προβλέπονται διατάξεις σχετικά με τα έξοδα εφαρμογής συμφωνίας, τις διαδικασίες διαβουλεύσεων για την αξιολόγηση της εφαρμογής της στο άρθρο 9, τις σχέσεις συμφωνίας με άλλες διεθνείς συμβάσεις, την επίλυση διαφορών και την τροποποίησή τους.

Τέλος, το άρθρο 11 της συμφωνίας ρυθμίζει το ζήτημα της απόσπασης αστυνομικών συνδέσμων στις διπλωματικές αρχές των δύο χωρών με σκοπό την ενίσχυση της συνεργασίας.

Νομίζω ότι και οι δύο συμφωνίες έχουν ολοκληρωμένα τεχνικά χαρακτηριστικά και σε κάθε περίπτωση εισηγούμαστε, ως Ν.Δ., την υπερψήφισή τους.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγοέχει ο Εισηγητής της Μειοψηφίας, ο κ. Αλέξανδρος-Χρήστος Αυλωνίτης.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ (Εισηγητής της Μειοψηφίας):** Είχα προετοιμαστεί για δύο ομιλίες, θα προσπαθήσω να οργανώσω τοποθέτησή μου, έτσι ώστε να είμαι μέσα στον χρόνο.

Θα αρχίσω, λοιπόν, από τη συμφωνία μεταξύ Ελλάδας και Γεωργίας, την οποία το Κόμμα μας είχε υπογράψει και τη θεωρούμε σημαντική και σπουδαία, εάν ληφθούν υπόψη η διεθνοποίηση του οργανωμένου εγκλήματος, η πολυπλοκότητα αντιμετώπισής του λόγω των μεθόδων δράσης του και των τεχνολογικών μέσων που πλέον διαθέτει και, τρίτον, η αναγκαιότητα διεθνών συνεργασιών για την καταπολέμησή του.

Σε αυτή την κατεύθυνση κινείται το νομοσχέδιο που συζητάμε σήμερα, με το οποίο κυρώνεται η συμφωνία των δύο χωρών.

Η συμφωνία αυτή υπογράφτηκε τον Ιούνιο του 2017 από τον Νίκο Τόσκα, τον τότε Υπουργό Προστασίας του Πολίτη και τον κ. Μπεπρεσβίλι. Η κύρωση, προφανώς, γίνεται σύμφωνα με το άρθρο 26 του Συντάγματος. Η συμφωνία κινείται στα πλαίσια του πνεύματος συνεργασίας και αποτελεί συνέχεια της απαλλαγής των υπηκόων Γεωργίας από την υποχρέωση κατοχής θεώρησης εσόδου στη χώρα μας για τουριστικούς λόγους, από τον Μάρτιο του 2017. Η συμφωνία, έτσι, ρυθμίζει το πλαίσιο συνεργασίας της Ελλάδας με τη Γεωργία, με σκοπό την καταπολέμηση της εγκληματικότητας. Δεν θα μπορούσαμε, λοιπόν, να αρνηθούμε την ψήφιση.

Το διεθνές περιβάλλον και ειδικότερα ο διεθνής περίγυρος, οι γεωπολιτικές ανακατατάξεις και οι πολεμικές συγκρούσεις είναι το σκηνικό που καλείται, μαζί με άλλες παρόμοιου είδους συμφωνίες, να υπηρετήσει η συμφωνία αυτή. Το οργανωμένο έγκλημα, η διεθνής τρομοκρατία, η διακίνηση ναρκωτικών, η εμπορία όπλων και ανθρώπων, η λαθραία μετακίνηση μεταναστών και όλα αυτά που αναγράφονται στην αιτιολογική έκθεση, αλλά και στην ίδια τη συμφωνία, είναι το αντικείμενο της συμφωνίας αυτής και πιστεύω ότι θα αντιμετωπιστεί αποτελεσματικά.

Η συμφωνία, λοιπόν, αυτή κινείται μέσα στα πλαίσια του διεθνούς δικαίου και στα πλαίσια της δομημένης καλής συνεργασίας μας με την Γεωργία που πρέπει να εξασφαλίζεται, τοποθετώντας την στη βάση της ανατολικής εταιρικής σχέσης, που σε αυτή συνεργαζόμαστε με την Ουκρανία, τη Γεωργία, το Αζερμπαϊτζάν. Χθες, ως Πρόεδρος της Επιτροπής Φιλίας, συναντήθηκα με τον πρέσβη του Αζερμπαϊτζάν, ο οποίος έχει πάρα πολύ μεγάλη διάθεση να αναπτύξουμε τις σχέσεις μεταξύ μας τα δύο Κοινοβούλια.

Το λέω, λοιπόν, αυτό γιατί το διεθνές περιβάλλον είναι τέτοιο και πρέπει η αποτελεσματικότητα στην καταπολέμηση του εγκλήματος, για παράδειγμα στον κυβερνοχώρο, πιστεύω ότι είναι πολύπλοκη και χρειάζεται να το κοιτάξουμε πολύ πιο σοβαρά, μέσα στα πλαίσια της αλληλοβοήθειας και, κυρίως, στην κατεύθυνση εύρεσης ηλεκτρονικών αποδεικτικών στοιχείων σε ποινικές υποθέσεις ή υποβολής και διατήρησης ηλεκτρονικών αποδεικτικών στοιχείων σε ποινικές υποθέσεις. Είναι ένα πολύπλοκο θέμα που πρέπει να τηρηθούν, φυσικά, και οι κανόνες προστασίας των προσωπικών δεδομένων.

Δεν θα ήταν άστοχη, κατά τη γνώμη μου, η παρατήρηση ότι πρέπει να συνεργαστούμε ακόμη περισσότερο, όχι μόνο με τη Γεωργία, αλλά και με άλλα κράτη για το ζήτημα της διατήρησης δεδομένων, για την αποτελεσματική διερεύνηση σοβαρών εγκλημάτων και να εκπονήσουμε - και νομίζω ότι εκεί υπάρχει ένα έλλειμμα - μια σημαντική μελέτη τεχνοκρατικού και επιστημονικού χαρακτήρα, έτσι ώστε να προετοιμαστούμε για τα πολύ πιο χειρότερα.

Το οργανωμένο έγκλημα, αγαπητοί συνάδελφοι, αποτελεί σοβαρό ευρωπαϊκό πρόβλημα καθώς, σε όλη την Ευρωπαϊκή Ένωση, δρουν 3600 διεθνείς συμμορίες και το 70% αυτών δραστηριοποιούνται σε όλες τις χώρες της Ευρώπης. Αυτά τα στοιχεία τα έχω «αλιεύσει» από το διαδίκτυο.

Το οργανωμένο έγκλημα δεν είναι πια εθνική υπόθεση. Οι συμμορίες και τα συνδικάτα έχουν επενδύσει σε νέες τεχνολογίες, έχουν ανοίξει διεθνείς αγορές για τα προϊόντα τους και έχουν γίνει πραγματικά πολυεθνική απειλή. Οι γενικότερες κοινωνικές, πολιτισμικές και οικονομικές μεταβολές που πραγματοποιήθηκαν σε συνδυασμό με τις πολιτικές αναταραχές που ξέσπασαν, ήταν μερικοί από τους λόγους οι οποίοι οδήγησαν, τις τελευταίες δεκαετίες, την εμφάνιση αυτής της μορφής της εγκληματικότητας.

Θα σας θυμίσω μόνο μια φράση του Ζακ Μπαρό, του Αντιπροέδρου της Ε.Ε., που λέει το εξής: «το οργανωμένο έγκλημα απειλεί τη σταθερότητα και τη διαδικασία ένταξης των δυτικών Βαλκανίων στην Ε.Ε.». Το διεθνικό οργανωμένο έγκλημα απειλεί ολοένα και περισσότερο τις πολιτικές δομές, την παγκόσμια οικονομία και την κοινωνική σταθερότητα όλων των κρατών, ασκώντας επικίνδυνη διαρθρωτική επίδραση σε κάθε τομέα της ανθρώπινης δραστηριότητας.

Επίσης, το ζήτημα της διακίνησης των ναρκωτικών, η λαθρομετανάστευση, η εμπορεία ανθρώπων κρίνονται ως οι πιο κυρίαρχες μορφές του οργανωμένου εγκλήματος.

Κατά συνέπεια, για να μπορέσω να συμπτύσσω λίγο την ομιλία μου σε αυτό το κομμάτι, κλείνω, λέγοντας ότι ειδικά στο οργανωμένο έγκλημα, το Υπουργείο Προστασίας του Πολίτη θα πρέπει να δώσει μεγάλη έμφαση και ιδιαίτερη προσοχή.

Τοποθετούμαι τώρα σε σχέση με την Κύρωση του Πρωτοκόλλου μεταξύ Ελλάδος και Βοσνίας, για την ενεργοποίηση της Συμφωνίας μεταξύ της Ε.Ε. και της Βοσνίας αναφορικά με την επανεισδοχή προσώπων που διαμένουν χωρίς άδεια. Και αυτό θα το ψηφίσουμε. Όμως, δεν μπορεί σήμερα, με αυτά που συμβαίνουν γύρω μας, να μην εστιάσω την προσοχή μου, κύριε Υπουργέ, και το ενδιαφέρον στη μεγάλη εικόνα του προσφυγικού στη χώρα μας. Θα ήταν πολύ μεγάλη παράλειψή μου. Διαπιστώνεται, στην Αιτιολογική Έκθεση, ότι οι μεταναστευτικές ροές έχουν πολλαπλασιαστεί. Θα πω το σύνηθες: Καλώς ήλθατε στην πραγματικότητα. Γιατί, θυμόμαστε τι συνέβαινε παλιά. Ωστόσο, η Κυβέρνηση επιμένει, κατά τη γνώμη μας, στα ίδια. Αρνείται την αποσυμφόρηση των νησιών.

Μιλούσα, προηγουμένως, με τον συνάδελφο που θα είναι Εισηγητής της Ελληνικής Λύσης, που επισκέφθηκε την Μόρια. Η κατάσταση πλέον έχει ξεφύγει και έχει φτάσει στο επίπεδο της ανθρωπιστικής κρίσης. Οι όποιες ενέργειες, νομίζω ότι είναι ανεπαρκείς και διαπνέονται από ένα φοβικό σύνδρομο και νομίζω ότι στηρίζεται πάνω στο εξής χαρακτηριστικό. Το έχουμε ακούσει και από άλλους συναδέλφους, σε συζητήσεις στα Μέσα Μαζικής Ενημέρωσης. Στο θέμα του πολιτικού κόστους, παραβλέποντας την ανθρωπιστική κρίση και την προσβολή των ανθρωπίνων δικαιωμάτων, που είμαστε υποχρεωμένοι να τα υπερασπιζόμαστε. Δηλαδή, προσδιορίζουμε συνεχώς το πρόβλημα στα νησιά μας, δεν προωθούμε έναν αριθμό μεταναστών σε άλλα μέρη της Ελλάδος. Ας έχουμε εκεί το πολιτικό κόστος, μην το μεγιστοποιήσουμε σε όλη την Ελληνική Επικράτεια. Δεν υπάρχει πιο άσχημη, κατά την άποψή μου, προσέγγιση. Η εικόνα της Ελλάδας, η διεθνής εικόνα της Ελλάδας τείνει να γίνει άθλια.

Στην Κύρωση αναφέρεται ότι οι Συμφωνίες επανεισδοχής, σε ευρωπαϊκό και διμερές επίπεδο, συνιστούν αποτρεπτικό παράγοντα για τα κυκλώματα διακίνησης. Δεν είμαστε αντίθετοι. Όμως, αρκεί μόνο αυτό; Σας θυμίζω ότι η Κυβέρνηση συνειδητά υποβάθμισε την γεωπολιτική διάσταση του θέματος, κατάργησε το Υπουργείο, μη τα ξαναλέω. Το επανέφερε, αφού άλλαξε τέσσερεις - πέντε ανθρώπους υπεύθυνους. Δεν σας περνάει καν η ιδέα, αγαπητοί συνάδελφοι της κυβερνητικής πλειοψηφίας, δεν σκέφτεστε καν την κοινωνική ένταξη όταν ο ΣΥΡΙΖΑ άρχισε να υλοποιεί μια εθνική στρατηγική σε αυτή την κατεύθυνση, για την ένταξη σε τομείς, όπως η υποδοχή, η πρόσβαση στην υγεία, την εκπαίδευση, την εργασία, για τους πρόσφυγες και τους αιτούντες άσυλο. Και αυτό το πολεμήσατε. Και οι Δήμοι και οι Περιφέρειες θα μπορούσαν να βοηθήσουν πάνω σε αυτό, εντασσόμενοι σε αυτή τη λογική. Αλλά, το χειριστήκατε προεκλογικά και δεσμευτήκατε πάνω σε αυτό το επίπεδο.

Τώρα, όμως, απολαμβάνετε την πολεμική, την αντίθεση, την έντονη αντιπαράθεση με την Τοπική Αυτοδιοίκηση που ελέγχετε στα νησιά. Και, σήμερα, αν δεν κάνω λάθος, υπάρχει μια συγκέντρωση στο Υπουργείο Εσωτερικών. Έχουν έρθει από τα νησιά.

Όπως, επιτρέψτε μου να πω, αφού μου δόθηκε αυτή η ευκαιρία, ότι είναι αστεία, κατά τη γνώμη μου, η προμήθεια -και μάλλον για λόγους επικοινωνιακούς το κάνετε- να αγοράσετε 2.700 μέτρα πλωτά φράγματα, σε 800 χλμ. οριογραμμή. Είναι σοβαρά πράγματα αυτά; Εκτός και εάν είναι δύο καΐκια και το μεταφέρουν αυτό, από τον βορά προς τον νότο.

Θα σας πω κάτι πολύ χαρακτηριστικό. Δεν υπάρχει περίπτωση ούτε τείχη να σηκώσουμε ούτε πλωτά φράγματα να βάλουμε ούτε συρματοπλέγματα.

Η ιστορία της ανθρωπότητας δείχνει ακριβώς το αντίθετο. Στα συρματοπλέγματα και στα τείχη από κάτω θα περάσουνε. Στα πλωτά, μακροβούτι θα περάσουνε. Δεν αντιλαμβάνεστε ότι το πρόβλημα είναι ασυγκρίτως πιο πολύπλοκο με την απλοϊκή προσέγγιση την οποία εσείς κάνετε;

Επειδή πλησιάζω προς το τέλος της ομιλίας μου, θα πρέπει να σας τονίσω ότι παραβιάζετε έτσι σημαντικές διεθνείς συμβάσεις, τις οποίες έχουμε υπογράψει και μιλάω ως νομικός. Ενθυμείσθε τη συνθήκη της Γενεύης, τις ευρωπαϊκές οδηγίες, το Δίκαιο της Θάλασσας, τα ανθρώπινα δικαιώματα, το κράτος δικαίου. Έχετε την εντύπωση ότι εμείς οι οποίοι είμαστε του ΣΥΡΙΖΑ δεν θέλουμε αυτή η ανθρωπιστική κρίση να πάψει να υπάρχει; Δηλαδή, δεν υπολογίζουμε καθόλου τους κατοίκους των νησιών; Δεν θα πρέπει ταυτόχρονα να υπολογίσουμε και την ανθρωπιστική κρίση που υπάρχει στα νησιά μας;

Λέω, λοιπόν, τελειώνοντας και θα σας τα υπενθυμίσω αυτά ότι, με την ευκαιρία της κύρωσης αυτού του πρωτοκόλλου, εμείς θέλουμε άμεσα να ξεκινήσει η αποσυμφόρηση των νησιών μας, με τη μεταφορά προσφύγων και μεταναστών στην ενδοχώρα. Να αυξηθεί το στελεχιακό δυναμικό, ειδικά στους δικαιοδοτικούς μηχανισμούς. Δεν είναι δυνατόν από 70.000 που ήταν τον Ιούλιο αιτούντες άσυλο, να είναι, αυτή τη στιγμή, 110.000. Και μιλάμε ακόμη ότι εσείς, το χάος που παραλάβατε, το έχετε βάλει σε πλαίσια οργανωτικά, έτσι ώστε να λύσετε το πρόβλημα; Επιπλέον, η διεθνοποίηση του όλου θέματος. Μάλλον η επικέντρωση του ενδιαφέροντός σας προς την Ε.Ε. πρέπει να αυξηθεί, έτσι ώστε να αντιληφθεί με κάθε τρόπο η Ε.Ε. ότι το πρόβλημα το μεταναστευτικό, το προσφυγικό είναι πρόβλημα της Ε.Ε. και, υπό αυτή την έννοια, θα πρέπει να το δει και να το αντιμετωπίσει μαζί με την Ελλάδα.

Με αυτές τις σκέψεις, λοιπόν, καταλήγω να σας πω ότι και τα δύο τα πρωτόκολλα αυτά να ψηφίσει ο ΣΥΡΙΖΑ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής**): Τον λόγο έχει ο Ειδικός Αγορητής του Κινήματος Αλλαγής, κ. Γεώργιος Καμίνης.

**ΓΕΩΡΓΙΟΣ ΚΑΜΙΝΗΣ (Ειδικός Αγορητής του Κινήματος Αλλαγής):** Θα μιλήσω πρώτα για το πρωτόκολλο εφαρμογής μεταξύ Ελλάδας και Βοσνίας Ερζεγοβίνης για την συμφωνία επανεισδοχής.

Δύο λόγια για τις συμφωνίες επανεισδοχής της Ε.Ε., για να καταλάβουμε περί τίνος πρόκειται. Συνολικά, από το 2004 που έχει ξεκινήσει αυτή την πολιτική η Ε.Ε., έχουν υπογραφεί 18 τέτοιες συμφωνίες, με χώρες από όλο τον κόσμο. Σκοπός των συμφωνιών είναι να καθιερώνουν γρήγορες και αποτελεσματικές διαδικασίες για την ασφαλή και ισόρροπη επιστροφή ατόμων που τα κράτη - μέλη, π.χ. η Ελλάδα, θεωρούν ότι δεν πληρούν τις προϋποθέσεις παραμονής στην επικράτειά τους. Δημιουργούνται, δηλαδή, προϋποθέσεις για τη διευκόλυνση των επιστροφών. Οι συμφωνίες επανεισδοχής είναι αναπόσπαστο κομμάτι της συνολικής πολιτικής επιστροφών της Ε.Ε., μαζί με την οδηγία περί επιστροφών του 2010.

Θα ήθελα με τη σημερινή αφορμή και επειδή μιλάμε σήμερα για αυτές τις συμφωνίες επανεισδοχής, να μιλήσω λίγο για μια τέτοια συμφωνία που έχει κορυφαία σημασία για τη χώρα μας, αλλά και άλλες τέτοιες συμφωνίες, που μπορεί να έχουν σημασία, όπως αυτή π.χ. με το Πακιστάν. Μιλάω, καταρχάς, για τη συμφωνία επανεισδοχής της Ε.Ε. – Τουρκίας, που υπογράφτηκε το 2013. Πριν, δηλαδή, από την κοινή δήλωση Ε.Ε. - Τουρκίας. Σημειωτέων, αυτή η συμφωνία επανεισδοχής δεν αφορά μόνο την επιστροφή Τούρκων υπηκόων, αλλά και υπηκόων τρίτων χωρών που εισέρχονται και διαμένουν στην επικράτεια των δύο χωρών. Στην πραγματικότητα, λοιπόν, ο μηχανισμός για την επιστροφή παράτυπων μεταναστών στην Τουρκία προϋπήρχε, όπως είπα, της κοινής δήλωσης που υπεγράφη το 2016. Τότε, το 2016, αποφασίσαμε, ως Ε.Ε., να επεκτείνουμε ουσιαστικά τη συμφωνία επανεισδοχής ακόμα και σε κάποιους αιτούντες άσυλο.

Ένα από αυτά τα κίνητρα ήταν οικονομικό. Η Ευρώπη θα έδινε στην Τουρκία περί τα 6 δισεκατομμύρια αναπτυξιακή βοήθεια, ώστε να εφαρμόσει προγράμματα που θα βελτίωναν τη ζωή των Σύρων προσφύγων στην Τουρκία και για κάθε Σύρο πρόσφυγα που θα επιστρέφονταν από την Ελλάδα στην Τουρκία, ένας Σύρος πρόσφυγας θα μεταφέρονταν από την Τουρκία σε κάποιο άλλο κράτος-μέλος της Ε.Ε..

Επιμένω σε αυτό για να ξεχωρίσω κάτι που έχει προκαλέσει σύγχυση στην κοινή γνώμη και να τονίσω τη διαφορά μεταξύ συμφωνίας επανεισδοχής και τις επιστροφές που προκύπτουν από την κοινή δήλωση του 2016.

Για τις συμφωνίες επανεισδοχής, είναι προφανές πως η Ε.Ε. χρειάζεται πολλές ακόμα τέτοιες συμφωνίες. Για παράδειγμα, λείπουν σχεδόν εξολοκλήρου οι χώρες της Αφρικής, με την εξαίρεση του Πράσινου Ακρωτηρίου, από τις οποίες έχουμε αυξανόμενη παράτυπη μετανάστευση τα τελευταία χρόνια και είναι μια τάση που πρόκειται να ενισχυθεί στο μέλλον.

Η χρησιμότητα του συγκεκριμένου Πρωτοκόλλου για τη χώρα μας είναι, εκ πρώτης όψεως, σαφώς περιορισμένη, αφού ροές από τη Βοσνία-Ερζεγοβίνη είναι πρακτικά μηδενικές. Είναι χαρακτηριστικό ότι το Υπουργείο προβλέπει κονδύλι μόλις 1.600 ευρώ το χρόνο για την εφαρμογή των όρων του Πρωτοκόλλου.

Είναι, πάντως, χρήσιμο να το έχουμε στο διπλωματικό μας οπλοστάσιο.

Εστιάζω ιδιαίτερα στο άρθρο 4, το οποίο συμπεριλαμβάνει στις προβλέψεις Εφαρμοστικού Πρωτοκόλλου και επιστροφές υπηκόων τρίτων χωρών ή απάτριδων, εκτός από τους Βόσνιους.

Πρέπει να επισημάνουμε πως, σύμφωνα με τα υπάρχοντα στοιχεία, στη Βοσνία διαμένουν αυτή τη στιγμή περίπου 8.000 μετανάστες και αιτούντες άσυλο. Να σημειώσουμε, επίσης, πως το σύστημα ασύλου στη Βοσνία είναι ουσιαστικά ανύπαρκτο και τα άτομα που αναγνωρίζονται τελικά ως πρόσφυγες ελάχιστα.

Το ερώτημα, λοιπόν, που ανακύπτει είναι εάν υπάρχει πιθανότητα να δούμε από τη Βοσνία μαζικές επιστροφές ανθρώπων στην Ελλάδα. Αν διαβάσει κάποιος καλά την αρχική συμφωνία μεταξύ Ε.Ε. - Βοσνίας, αναφέρεται ρητά πως η επιστροφή υπηκόων τρίτων χωρών σε κάποιο κράτος - μέλος αφορά περιπτώσεις όπου ο παράτυπος μετανάστης έχει φτάσει στην επικράτεια της Βοσνίας απευθείας από το έδαφος κράτους - μέλους. Μόνο τότε έχει δικαίωμα η Βοσνία να ζητήσει επιστροφή αυτών των ανθρώπων.

Κατά συνέπεια, φαίνεται να μην προκύπτει, καταρχάς, ζήτημα για τη χώρα μας. Αν δούμε, όμως, πόσο αλληλένδετα είναι τα ζητήματα στο θέμα της μετανάστευσης, πόσο οι αποφάσεις που παίρνει το ένα κράτος επηρεάζουν το άλλο και γιατί εμείς, στο Κίνημα Αλλαγής, επιμένουμε πως το πρόβλημα είναι ευρωπαϊκό και οι βιώσιμες οριστικές λύσεις μπορούν να προέλθουν μόνο από την Ευρώπη.

Η Βοσνία, αρχικά, δεν αποτελούσε κομμάτι της λεγόμενης βαλκανικής διόδου. Έγινε, όμως, ειδικά μετά το 2018, όταν διαδοχικά έκλεισαν τα σύνορά τους με τη Σερβία η Ουγγαρία και η Κροατία. Έτσι, υπάρχουν σχεδόν 50.000 παράτυποι μετανάστες που έχουν περάσει στην επικράτεια της Βοσνίας από τις αρχές του 2018, οι περισσότεροι, όπως και στην περίπτωση της χώρας μας, χωρίς να έχουν σκοπό να παραμείνουν εκεί. Και εδώ, ο στόχος τους είναι οι πλούσιες χώρες της ευρωπαϊκής δύσης.

Η υπογραφή του Πρωτοκόλλου μας θυμίζει, λοιπόν, την αξία του να ανήκουμε στην Ε.Ε., καθώς γίνεται στο πλαίσιο των συμφωνιών επανεισδοχής που η Ε.Ε. έχει υπογράψει και πρέπει να συνεχίσει να υπογράφει, όπως είπα, και με άλλες χώρες.

Σχετικά με τη συμφωνία μεταξύ της Κυβέρνησής μας και της κυβέρνησης της Γεωργίας, για τη συνεργασία στον τομέα του εγκλήματος,, η χώρα μας, ως μέλος της Ε.Ε., μέλος της Ευρωζώνης και έως μέλος του Οργανισμού Οικονομικής Συνεργασίας Ευξείνου Πόντου, είναι φανερό ότι πρέπει να εξασφαλίζει σχέσεις καλής γειτονίας και αγαστής συνεργασίας, ειδικά με χώρες που παρουσιάζει γεωγραφική εγγύτητα.

Ας μην ξεχνάμε ότι η Γεωργία έχει υπογράψει συμφωνία ελεύθερων συναλλαγών με την Ε.Ε., η οποία βρίσκεται σε πλήρη εφαρμογή, ήδη από την 1η Ιουλίου 2016, ενώ η ελληνική πολιτεία έχει κυρώσει και τη συμφωνία σύνδεσης Ε.Ε. - Γεωργίας, ήδη με νόμο από το 2015.

Παράλληλα, έχει αλλάξει πλήρως και το καθεστώς των θεωρήσεων, με κανονισμό που εξέδωσε το Ευρωπαϊκό Συμβούλιο το 2017. Ο κανονισμός προβλέπει την απελευθέρωση του καθεστώτος θεωρήσεων για τους Γεωργιανούς που ταξιδεύουν προς την Ε.Ε. για περίοδο διαμονής 90 ημερών και, σύμφωνα όμως με την επίσημη σελίδα του Ελληνικού Υπουργείου Εξωτερικών, η απαλλαγή από την υποχρέωση θεώρησης εφαρμόζεται μόνο στους κατόχους βιομετρικών διαβατηρίων.

Συνεπώς, η Ελλάδα, για λόγους ασφαλείας, αλλά και για λόγους αλληλεγγύης, καλείται να κυρώσει αυτή τη διεθνή σύμβαση.

Ασφάλειας, γιατί η απελευθέρωση του καθεστώτος θεωρήσεων μπορεί να δημιουργήσει προβλήματα στην εσωτερική ασφάλεια της χώρας με την εισαγωγή εγκληματογενών φορέων, όπως αναφέρει και η αιτιολογική έκθεση του νομοσχεδίου.

Σύμφωνα, μάλιστα, με τα στοιχεία των στατιστικών εκθέσεων της Ελληνικής Αστυνομίας για το 2018, η Γεωργιανοί υπήκοοι βρίσκονται στην τρίτη θέση των δραστών εγκλημάτων κατά της ιδιοκτησίας, πίσω από τους Έλληνες και τους Αλβανούς υπηκόους. Ενώ, κατά καιρούς, έχουν δει το φως της δημοσιότητας παράνομες δραστηριότητες διεθνών εγκληματικών δικτύων, μέλη των οποίων είναι και άτομα γεωργιανής υπηκοότητας.

Αλλά, και για λόγους αλληλεγγύης, γιατί η Ελληνική Δημοκρατία, ως η πλησιέστερη ευρωπαϊκή δημοκρατία της περιοχής, οφείλει να παρέχει την κατάλληλη τεχνογνωσία και τους πόρους για την καταπολέμηση του οργανωμένου εγκλήματος και όχι μόνο σε χώρες όπως είναι η Γεωργία, οι οποίες έχουν εκφράσει ρητά τη θέλησή τους να ενταχθούν στο μέλλον στους ευρωατλαντικούς θεσμούς.

Ως μέλος του σκληρού πυρήνα της Ε.Ε., η Ελλάδα δεσμεύεται από την ευρωπαϊκή πολιτική γειτονίας που αφορά στις σχέσεις Ε.Ε. με τις χώρες του Καυκάσου και της νοτίου Μεσογείου, οι οποίες δεν έχουν ρητά αναγνωρισμένη προοπτική ένταξης και την ανατολικής διάστασης που ονομάζεται ανατολική εταιρική σχέση.

Στο πλαίσιο της ανατολικής εταιρικής σχέσης, αξίζει να σημειωθεί ότι η Γεωργία, μετά από μια δύσκολη περίοδο μετάβασης και εξακολουθώντας να έχει ένα από τα χαμηλότερα κατά κεφαλήν ακαθάριστα εθνικά προϊόντα στην Ευρώπη, χαρακτηρίζεται ως μια χώρα με την πιο σταθερή πορεία μεταρρυθμίσεων.

Συνεπώς, η κύρωση της συμφωνίας με την Ελλάδα, αποτελεί - κατά κάποιο τρόπο - και μια έμμεση ανταμοιβή των βημάτων που προσπαθεί να κάνει η Γεωργία προς την Ευρώπη. Ιδίως, αν κρίνει κανείς ότι, σύμφωνα με τον δείκτη εκτίμησης του βαθμού σύγκλισης και διασύνδεσης του 2008, η Γεωργία βρίσκεται στην τέταρτη θέση, πίσω από την Ουκρανία και τη Μολδαβία.

Σε μια εποχή όπου οι αβεβαιότητες αυξάνονται και λόγων των τεκτονικών αλλαγών που προκαλεί η αύξηση των προσφυγικών - μεταναστευτικών ροών, απόρροια ευρύτερων γεωπολιτικών εξελίξεων, η μόνη βεβαιότητα που μπορούν να έχουν τα κράτη μεταξύ τους είναι η εμβάθυνση της συνεργασίας τους.

Συνεπώς, εμείς, κύριε Πρόεδρε, τασσόμαστε υπέρ της κύρωσης της συμφωνίας μεταξύ της Ελληνικής Δημοκρατίας και της κυβέρνησης της Γεωργίας για την καταπολέμηση του εγκλήματος.

Στο σημείο αυτό γίνεται η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Βούλτεψη Σοφία, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Κατσαφάδος Κωνσταντίνος, Κοτρωνιάς Γεώργιος, Κούβελας Δημήτριος, Κυρανάκης Κωνσταντίνος, Κωνσταντινίδης Ευστάθιος, Κώτσηρας Γεώργιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Ταγαράς Νικόλαος, Σούκουλη – Βιλιάνη Μαρία Ελένη, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αυγέρη Θεοδώρα (Δώρα), Αυλωνίτης Αλέξανδρος – Χρήστος, Γιαννούλης Χρήστος, Καλαματιανός Διονύσιος – Χαράλαμπος, Μεϊκόπουλος Αλέξανδρος, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Τριανταφυλλίδης Αλέξανδρος (Αλέκος), Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Λιακούλη Ευαγγελία, Κατσώτης Χρήστος, Λαμπρούλης Γεώργιος, Δελής Ιωάννης, Δημήτριος Βαγενάς, Αδαμοπούλου Αγγελική και Μπακαδήμα Φωτεινή.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Επειδή η εισηγήτρια του κόμματός μας, η Μαρία Κομνηνάκα, απουσιάζει εκτάκτως, θα ήθελα να κάνω μια σύντομη δήλωση για τα πρακτικά.

Τόσο η θέση μας όσο και η ψήφος μας θα διατυπωθούν στην Ολομέλεια, για την οποία και επιφυλασσόμαστε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Κύριε Υπουργέ, κυρίες και κύριοι συνάδελφοι, χαιρετίζω, καταρχάς, την προσπάθεια του ΣΥΡΙΖΑ να επανέλθει στην πραγματικότητα.

Μόλις πριν από λίγο, ο εισηγητής του, ο κύριος Αυλωνίτης, χαρακτήρισε τους μετανάστες-πρόσφυγες ως λαθρομετανάστες.

**ΑΛΕΞΑΝΔΡΟΣ – ΧΡΗΣΤΟΣ ΑΥΛΩΝΙΤΗΣ (Εισηγητής της Μειοψηφίας):** Ήταν λάθος μου. Το διόρθωσα.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Λάθος, ξε-λάθος, το χαρακτηρίσατε. Μα, δεν αντέχετε ούτε τα συγχαρητήρια. Όχι τα δικά μου. Της ελληνικής κοινωνίας. Μπαμπινιώτης, σελίδα 958, διαβάστε πώς ονομάζονται αυτοί οι οποίοι έρχονται λαθραία στη χώρα μας. Καλώς, τους χαρακτηρίσατε.

Έξω, κύριε Υπουργέ, στο Υπουργείο Εσωτερικών, έχουν έρθει από τα ακριτικά μας νησιά, νησιώτες ή άνθρωποι οι οποίοι μένουν εδώ, αλλά κατάγονται από τη Λέσβο, από τη Χίο, από τη Σάμο, από τη Λέρο, από τη Λήμνο, από τον Άγιο Ευστράτιο, άνθρωποι οι οποίοι πονούν τον τόπο τους και αυτή τη στιγμή βλέπουν ότι καταστρέφεται.

Σήμερα, ήρθαμε να κυρώσουμε δύο συμφωνίες. Η μία συμφωνία είναι μεταξύ της κυβέρνησης της Ελληνικής Δημοκρατίας και της κυβέρνησης της Γεωργίας, για την καταπολέμηση του εγκλήματος, η οποία δεν είναι τωρινή, έχει υπογραφεί στις 22 Ιουνίου 2017. Η άλλη είναι κύρωση ενός πρωτοκόλλου μεταξύ της Ελληνικής Κυβέρνησης και τους συμβουλίου της Βοσνίας Ερζεγοβίνης, για την εφαρμογή της συμφωνίας μεταξύ Ε.Ε. και Βοσνίας Ερζεγοβίνης για την επανεισδοχή προσώπων που διαμένουν χωρίς άδεια.

Ξεκινώντας από το δεύτερο, κύριε Υπουργέ, θα ήθελα να πω ότι δεν θέλει και πολλή σκέψη, γιατί είναι εντολή της Ε.Ε.. Αυτή δεν είναι η Οδηγία; Η Οδηγία δεν είναι τωρινή. Πριν από δύο χρόνια ξεκίνησε αυτό το παραμύθι της επανεισδοχής, διότι η Γερμανία αποφάσισε ξαφνικά να σταματήσει το θέμα των λαθρομεταναστών προς την χώρα της. Κράτησε αυτούς που ήθελε να κρατήσει, τους ικανούς, τους μορφωμένους, τους πρόσφυγες - γιατί υπήρξαν και πρόσφυγες ή υπάρχουν ακόμη, όπως είναι οι Σύριοι σε ποσοστό 9% - και είπε, λοιπόν, να κλείσει τα σύνορα, σε συνδυασμό με τις χώρες του Βίζεγκραντ που είχαν ξεκινήσει να κλείνουν τα σύνορα, αδιαφορώντας για το αν εμείς γίναμε ή γινόμαστε ή θα γίνουμε αποθήκες ψυχών. Το έκαναν σιγά σιγά, όλες οι χώρες. Είναι ένα πολύ σοβαρό θέμα, αν και ο εισηγητής της πλειοψηφίας αφιέρωσε πολύ λίγο χρόνο σχετικά με αυτό και η πατρίδα μας δεν πρέπει να το δεχτεί. Δεν καταλαβαίνω, γιατί πρέπει να ακολουθούμε σε όλα μια Ε.Ε. γερμανοκρατούμενη.

Έκλεισαν, λοιπόν, τα σύνορα και εμείς είμαστε αναγκασμένοι να ξαναπάρουμε όσους λαθρομετανάστες είχαν φύγει από το 2015, είχαν περάσει τα σύνορα μας και πήγαν προς την κεντρική και βόρεια Ευρώπη. Γι' αυτό έγινε αυτή συμφωνία, γι’ αυτό έδωσε την εντολή αυτή η Ε.Ε.. Δεν την έδωσε, γιατί αγαπάει τους λαθρομετανάστες, ούτε αγαπάει εμάς. Είπαν, λοιπόν, «όσοι μαζεύτηκαν και δεν δικαιούνται άσυλο και δεν τους δεχτήκαμε και δεν τους γουστάρουμε άλλο, δεν τους θέλουμε, μας είναι βάρος, ας τους δώσουμε πάλι στην χώρα πρώτης υποδοχής». Ξέρουμε πολύ καλά, ότι η χώρα πρώτης υποδοχής δεν είναι η Ελλάδα, αλλά η Τουρκία. Η Ε.Ε. όμως επιμένει, ότι η χώρα πρώτης υποδοχής - μη υπολογίζοντας την Τουρκία γιατί δεν ανήκει στην Ε.Ε. - είναι η Ελλάδα. Την πληρώνει, λοιπόν, η Ελλάδα που είναι πύλη εισόδου. Η Βοσνία-Ερζεγοβίνη δεν είναι πύλη εισόδου. Άρα λοιπόν, φεύγοντας από εδώ πήγαν στην Βοσνία-Ερζεγοβίνη. Ειπώθηκε, ότι πήγαν 10.000, 50.000, 100.000, δεν ξέρω πόσοι είναι. Πρέπει εμείς να υπογράψουμε πρωτόκολλο, ότι θα ξαναπάρουμε πίσω όλους αυτούς; Πού θα τους πάμε; Ξέρετε, ότι αυτοί πρέπει να ξαναγυρίσουν στα νησιά. Σας ρωτώ, αν όλες οι χώρες της Ευρώπης, μας τους στείλουν πίσω και βάσει των συμφωνιών, εμείς τους ξαναπάρουμε, τι θα τους κάνουμε αυτούς τους ανθρώπους;

Δεν γίνεται να μην καταλαβαίνουμε μέσα στο ελληνικό κοινοβούλιο τι καταστροφή έχουμε κάνει στην πατρίδα μας. Αυτό λοιπόν, το πρωτόκολλο δεν πρέπει να υπογραφεί, δεν πρέπει να κυρωθεί από όλες τις πτέρυγες. Δεν υπάρχουν αριστεροί, δεξιοί, κεντρώοι, πλέον. Υπάρχουν Έλληνες και η Ελλάδα μας πεθαίνει, δεν γίνεται να τους ξαναπάρουμε όλους πίσω.

Δηλαδή, τι θέλουμε να κάνουμε; Να βρεθούμε εδώ πέρα με 2 - 3 εκατομμύρια αλλοδαπούς; Τι θα τους κάνει η Ελλάδα; Ποιοι θα δουλέψουν, πού θα μείνουν;

Είναι απίστευτο, κύριε Υπουργέ. Ο ΣΥΡΙΖΑ είπαμε ότι έκανε ένα εθνικό έγκλημα, ο κόσμος τον τιμώρησε, τον έφερε στην Αντιπολίτευση, εσάς, όμως, ο κόσμος σας πίστεψε, είπε ότι η ΝΔ θα έρθει με άλλα μυαλά. Λέγατε, θα τελειώσουν τα νησιά από τους λαθρομετανάστες και ξαφνικά, αντί να αδειάσουν, να τελειώσουν και να αποσυμφορηθούνε, γεμίζουν. Βλέπουν οι άνθρωποι ότι όχι μόνο θα μείνουν εκεί αυτοί που είναι τώρα, όχι μόνο όσοι έρχονται θα παραμένουν, αλλά θα έχουμε και την επανεισδοχή από διάφορες χώρες της βόρειας και κεντρικής Ευρώπης. Θα τους φορτώσουμε, δηλαδή, και άλλους. Εάν δεν είναι έτσι τα πράγματα και κάνω λάθος, μπορείτε να μου πείτε «κάνεις λάθος, σταματά να μιλάς».

Τα πράγματα είναι πάρα πολύ δύσκολα, κυρίες και κύριοι, πάρα πολύ δύσκολα. Χθες, είχαμε Εθνικό Συμβούλιο Εξωτερικής Πολιτικής, τα πράγματα είναι σε εξαιρετικό βαθμό ανησυχητικά με την Τουρκία. Η σχέση μας καθημερινώς επιδεινώνεται και εμείς καθόμαστε και μιλάμε για αυτά τα πράγματα χωρίς να καταλαβαίνουμε ότι, σε μια δεδομένη σύρραξη, ένα θερμό επεισόδιο ημερών, μπορεί να έχουμε στα νώτα μας το πρόβλημα το τεράστιο. Θα μου επιτρέψετε να σας πω, τόσα χρόνια στον στρατό και στις Ένοπλες Δυνάμεις, ότι σχέδια υπήρχαν για τη Θράκη, πρέπει να βγουν για όλη την ηπειρωτική Ελλάδα πλέον.

Αυτό το οποίο δεν πρέπει να κάνουμε -και νομίζω είναι λάθος- είναι να κυρώσουμε τέτοιου είδους συμφωνία. Όχι στην επαναπροώθηση, όχι η Ευρώπη είναι υπεύθυνη, θα κρατήσει κάθε χώρα τους δικούς της. Δηλαδή, έλαχε σε εμάς ο κλήρος να είμαστε η πύλη εισόδου. Πήραμε ένα μεγάλο κομμάτι, έφυγε ένα μεγάλο κομμάτι κατά τη διάρκεια του 2015 - 2016 - 2017, έκλεισαν τα σύνορα, έμειναν όσοι έμειναν, έρχονται και άλλοι, πρέπει να ξαναπάρουμε και αυτούς οι οποίοι έφυγαν; Δεν το καταλαβαίνω αυτό. Όχι, πρέπει να πούμε, κύριε Υπουργέ, όλοι, όχι. Βεβαίως, η Ελληνική Λύση, δεν το συζητώ ότι καταψηφίζει τέτοιου είδους πρωτόκολλα. Ο καθένας να αναλάβει την ευθύνη του, να ανοίξουν τα σύνορα και να πάρει η κάθε χώρα το ποσοστό που της αναλογεί. Δεν μπορεί η Γερμανία, με 60 εκατ., να έχει 1 εκατ. και η Ελλάδα, με 10 εκατ., να έχουμε 1,5 εκατ. και αύριο μπορεί να έχουμε 2 εκατ.. Δεν γίνεται αυτό το πράγμα. Θα ισλαμοποιηθούμε; Τα παιδιά μας; Καλά, εμείς τα κάναμε, εμείς θα πεθάνουμε, τα παιδιά μας, τα εγγόνια μας πώς θα ζήσουν;

Ξέρετε πολύ καλά ότι δεν ενσωματώνονται αυτοί οι άνθρωποι. Ήρθαν από τα κοινοβούλια, το γνωρίζουν όλα τα κόμματα, όλοι ήταν παρόντες. Η Σουηδία, ένα κράτος πολυπολιτισμικό, η οποία δέχθηκε κύματα μεταναστών παλιότερα, λέει «Παναγία μου, γκέτο, κλείνω τα σύνορα». Η Δανία, τους πάει στο αυστραλιανό μοντέλο σε νησί. Εμείς τους αφήνουμε, έρχονται, τους ξαναφήνουμε και τώρα μας καλεί η έξυπνη Ε.Ε., η γερμανοκρατούμενη Ε.Ε., η οποία, αυτή τη στιγμή, εξοπλίζει την Τουρκία, να τους κάνουμε το χατίρι. Αυτή τη στιγμή που μιλάμε, εξοπλίζει την Τουρκία, που είναι έτοιμη η Τουρκία να μας επιτεθεί. Όχι, δεν θα το κάνουμε το χατίρι των ευρωπαίων, ας πούμε μια φορά «όχι», κύριε Υπουργέ. Αυτό, για την Ελληνική Λύση, είναι απαράδεκτο, την καταψηφίζει αυτή την Συμφωνία.

Όσον αφορά τη δεύτερη Κύρωση, είναι μια πολύ σωστή συμφωνία, μεταξύ της Ελλάδας και της Γεωργίας, για την καταπολέμηση του εγκλήματος. Νομίζω ότι πρέπει να καταλάβουμε όλοι το εξής: Νομίζω ότι οι γεωργιανοί είναι από τους πιο σκληρούς εγκληματίες.

Σας ερωτώ ευθέως, το εξής, κύριε Υπουργέ. Πόσους έχουμε στείλει στη Γεωργία από αυτούς, οι οποίοι είναι εγκληματίες;

Σας ερωτώ, πόσους έχουμε στείλει στη Γεωργία;

Αυτή δεν είναι τωρινή Συμφωνία, είναι του 2017. Από το 2017 έως και σήμερα, το 2020, σας ερωτώ, κύριε Υπουργέ, έχουμε στοιχεία γι’ αυτούς τους ελεεινούς εγκληματίες, οι οποίοι σκοτώνουν τη γιαγιά, οι οποίοι χτυπάνε γυναίκες, οι οποίοι κλέβουν, ληστεύουν, τρομοκρατούν, είναι συμμορίες;

Θυμόσαστε ότι, στην αρμόδια Επιτροπή Σωφρονιστικού Συστήματος της Βουλής, που συζητήσαμε, είναι από τους πιο σκληρούς εγκληματίες. Αυτό δεν είπαμε;

Εάν κάνω λάθος, εσείς ξέρετε καλύτερα.

Πείτε μου, υπάρχουν στοιχεία τα οποία μπορείτε να μας δώσετε, για το πόσους από αυτούς τους εγκληματίες έχουμε στείλει πίσω στη χώρα τους;

Εγώ νομίζω κανέναν. Έτσι θέλω να πιστεύω, γιατί δεν έχουμε στοιχεία, εκτός και εάν με διαψεύσετε και θα πω «μπράβο και συγνώμη». Και τώρα, ερχόμαστε και λέμε ότι ναι, είναι μια σοβαρή Συμφωνία και πρέπει. Κάνουμε τίποτα ή υπογράφουμε φαρδιά πλατιά και ο κόσμος που βρίσκεται έξω, μας βρίζει και λέει, τι λέει τώρα το Κοινοβούλιο;

Λέει ο κόσμος το εξής: Τι λένε τώρα οι Εθνοπατέρες, παίρνουν πέντε και έξι χιλιάδες ευρώ και υπογράφουν, αλλά τίποτα δεν τηρείται;

Υπάρχουν νόμοι, αλλά πρέπει να τηρούνται οι νόμοι και είμαστε υπέρ αυτής της Συμφωνίας, αλλά να τηρείται, κύριε Υπουργέ;

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει η κυρία Μπακαδήμα.

**ΦΩΤΕΙΝΗ ΜΠΑΚΑΔΗΜΑ (Ειδική Αγορήτρια του ΜέΡΑ25):** Κύριε Υπουργέ, κυρίες και κύριοι συνάδελφοι, θα ξεκινήσω από την πρώτη Κύρωση, δηλαδή, με την Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Γεωργίας για Συνεργασία των δύο χωρών, με στόχο την Καταπολέμηση του Εγκλήματος.

Αξίζει να σημειωθεί, όπως έγινε ήδη και από τους προηγούμενους συναδέλφους, πως μιλάμε για μια Συμφωνία, η οποία υπεγράφη τον Ιούνιο του 2017 από την τότε κυβέρνηση και καλούμαστε να επικυρώσουμε σήμερα, η οποία ορίζει τα προβλεπόμενα της συνεργασίας των αρμόδιων αρχών των συμβαλλομένων μερών σε όλα τα ζητήματα καταπολέμησης του εγκλήματος.

Μολονότι η Συμφωνία έρχεται να καλύψει εύλογα και αναμενόμενα ζητήματα και με την πλειοψηφία των διατάξεών της να είναι καθαρά τεχνικής φύσεως, δύο από τα άρθρα αυτής και συγκεκριμένα τα άρθρα 5 και 6, που αφορούν την ανταλλαγή και τον χειρισμό των διαβαθμισμένων πληροφοριών, το άρθρο 5, αλλά και την ανταλλαγή πληροφοριών με δεδομένα προσωπικού χαρακτήρα αντιστοίχως, το άρθρο 6, μας εγείρουν αρκετά ερωτηματικά, ως προς τη χρήση και τη διακίνηση, αλλά και τη διαφύλαξη αυτών των τόσο ευαίσθητου είδους πληροφοριών και θα θέλαμε μία περαιτέρω διευκρίνιση και κάποιες εξηγήσεις από τον κ. Υπουργό επ’ αυτού.

Σε ό,τι αφορά τη δεύτερη Κύρωση, δηλαδή, την Κύρωση Πρωτοκόλλου μεταξύ της Κυβέρνησης της Ελληνικής Δημοκρατίας και του Συμβουλίου Υπουργών της Βοσνίας-Ερζεγοβίνης για την Εφαρμογή της Συμφωνίας μεταξύ της Ευρωπαϊκής Κοινότητας και της Βοσνίας-Ερζεγοβίνης για την Επανεισδοχή Προσώπων που Διαμένουν χωρίς Άδεια, η εν λόγω Συμφωνία εγκρίθηκε εξ ονόματος της Ευρωπαϊκής Κοινότητας με την Απόφαση 820/2007 στο Συμβούλιο που πραγματοποιήθηκε την 8η Νοεμβρίου εκείνου του έτους και τέθηκε σε ισχύ από την 1η Ιανουαρίου του επόμενου έτους, δηλαδή, του 2008.

Αδιαμφισβήτητα, μιλάμε για μια Συμφωνία που περιέχει αρκετά συνηθισμένα και τεχνικά σημεία. Για παράδειγμα, με το άρθρο 1, καθορίζονται οι Αρχές που είναι αρμόδιες για την υποβολή, παραλαβή και εξέταση όλων των αιτήσεων επανεισδοχής και διέλευσης.

Το άρθρο 2, ορίζει τα διεθνή σημεία διέλευσης των συνόρων.

Το άρθρο 3, αφορά την κατάρτιση και υποβολή της κάθε αίτησης επανεισδοχής, όπως και τον τρόπο ενημέρωσης του ατόμου που θα υποβάλει την αίτηση.

Σύμφωνα με το άρθρο 4, είναι στη διακριτική ευχέρεια του μέρους, στο οποίο απευθύνεται η αίτηση, να κρίνει αν θα λάβει ή όχι υπόψη του μέσα και έγγραφα, πέραν των όσων απαριθμούνται στα παραρτήματα της Συμφωνίας επανεισδοχής Ε.Ε. και Βοσνίας ως αποδεικτικά στοιχεία ιθαγένειας, καθώς και τους όρους επανεισδοχής υπηκόων τρίτων χωρών ή απατριδών, τα οποία επισυνάπτει πολίτης στην αίτηση.

Σε ό,τι αφορά το άρθρο 5, προβλέπει τη διαδικασία κατάρτισης και υποβολής της αίτησης διέλευσης.

Το άρθρο 6, αφορά τους όρους που διέπουν τη χρήση συνοδών κατά τη διέλευση από τα εδάφη των υπογραφών των χωρών και με το κόστος μεταγωγής να επιβαρύνει τον αιτούντα, σύμφωνα με τα όσα ορίζει το άρθρο 7.

Το άρθρο 8, διαβλέπει τη δημιουργία μιας Επιτροπής εμπειρογνωμόνων που θα επιβλέπουν ουσιαστικά την εφαρμογή της Συμφωνίας και θα επιλύουν τυχόν ανακύπτοντα θέματα.

Εξίσου διαδικαστικά είναι και τα υπόλοιπα άρθρα. Αν και πρόκειται για μια Συμφωνία μεταξύ μιας χώρας της Ε.Ε., όπως είναι η Ελλάδα και μιας που δεν ανήκει στην Ένωση και, σύμφωνα με τα αναφερόμενα στην αιτιολογική, θα μπορούσε να λειτουργήσει διασφαλίζοντας τα συμφέροντα της χώρας μας, σαν ΜέΡΑ 25 που, ως κόμμα, αποτελούμε τον εκλογικό βραχίονα στην Ελλάδα του πανευρωπαϊκού κινήματος για τον εκδημοκρατισμό της Ευρώπης, ενός κινήματος που πρεσβεύει μια ανοιχτή Ευρώπη, μια Ευρώπη ανοιχτής διακίνησης ιδεών και ανθρώπων και όχι κεφαλαίων, όπως προσπαθούν πολλοί να την καταντήσουν, πλέον, οφείλουμε να είμαστε αρκετά σκεπτικοί απέναντι σε αυτήν. Οφείλουμε να είμαστε σκεπτικοί, δεδομένου ότι σαν Κίνημα το DAY25 έχουμε έντονη παρουσία στη Βοσνία, αλλά και πάντα υπό το πρίσμα της πάγιας θέσης μας σε ό,τι αφορά τη σχέση της χώρας μας με τον υπόλοιπο κόσμο, πως η Ελλάδα οφείλει να έχει μια εξωτερική πολιτική.

Ως αναπόσπαστο μέρος της Ευρώπης, πρέπει να οικοδομήσουμε σχέσεις πολιτιστικές, οικολογικές, εμπορικές και επιχειρηματικές στους λαούς του πλανήτη στη βάση του διεθνισμού που μπορεί να είναι και πρέπει να αποτελέσει το μόνο αντίδοτο τόσο της παγκοσμιοποίησης όσο και της απομόνωσης.

Σαν ΜέΡΑ25, είμαστε οπαδοί μιας πλουραλιστικής Ευρώπης, μιας Ευρώπης των περιφερειών, των εθνοτήτων, των φιλοσοφικών πεποιθήσεων, των διαφορετικών γλωσσών, των ευθυνών και του αυτοπροσδιορισμού ατόμων και ομάδων. Μιας Ευρώπης του πολιτισμού που αναβαπτίζεται από την πολιτισμική πολυμορφία των λαών της. Όμως, στη δημιουργία μιας τέτοιας Ευρώπης, σημαντικό ρόλο φρονούμε πως μπορεί να παίξουν λαοί και άτομα που προέρχονται από χώρες εκτός της Ένωσης, οι οποίοι είναι δυνατόν να εισφέρουν με τη δική τους κληρονομιά ιδέες και φιλοσοφία, γι' αυτό και είμαστε υπέρ, όπως είπα, της ελεύθερης διακίνησης και διέλευσης και δεν μπορούμε παρά να σταθούμε κριτικοί απέναντι σε προσπάθειες που στοχεύουν στο να ανακόψουν μια τέτοια ιδεολογική πολιτισμική ανταλλαγή, που τελικά θα αποσκοπούσε και θα μπορούσε να συμβάλει στον εμπλουτισμό του πολιτισμού της Ε.Ε..

Φυσικά, δεν μπορούμε να συζητήσουμε την Κύρωση ενός τέτοιου Πρωτοκόλλου, χωρίς να αναλογιστούμε και το προσφυγικό, το οποίο πλέον έχει αναδειχτεί σε μια τεράστια ανθρωπιστική κρίση. Ίσως την πιο μεγάλη ανθρωπιστική κρίση του αιώνα μας. Είναι καιρός, πλέον, όλοι μας να σκεφτούμε πως μόνο σαν μια τέτοια κρίση μιας τέτοιας έντασης μπορεί και θα πρέπει να αντιμετωπιστεί και να ληφθούν πρωτοβουλίες αντιμετώπισης του φαινομένου, γιατί, πιστέψτε με, καμία Συμφωνία, κανένα Πρωτόκολλο συνεργασίας δεν θα είναι αρκετό για να μπει φραγμός σε όλους τους διακινητές ψυχών ούτε να βελτιώσει την κατάσταση.

Κλείνοντας και για να διατυπώσω τη θέση μας, κατόπιν όλων των παραπάνω, θα επιφυλαχτούμε και θα εκφράσουμε στην Ολομέλεια τη στάση μας για τις δύο Κυρώσεις.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο κ. Γιαννούλης.

**ΧΡΗΣΤΟΣ ΓΙΑΝΝΟΥΛΗΣ:** Ήθελα, πολύ σύντομα, να σας πω και να παρατηρήσω σε σχέση και με αυτό που προσπάθησε να χρησιμοποιήσει, με λίγο αντικοινοβουλευτικό και υπερβολικό τρόπο, ο Εισηγητής της Ελληνικής Λύσης, ότι οι πολιτικές θέσεις ενός χώρου όπως ο ΣΥΡΙΖΑ είναι σαφείς και δεν τροποποιούνται ακόμα και από ένα φραστικό λάθος ενός εξαιρετικά καλού συναδέλφου, για να γίνεται τέτοια χυδαία παραπλάνηση και εργαλειοποίηση. Δεν αλλάζει το νόημα.

Δεν χρειάζεται κανένας να υπερασπιστεί τον συνάδελφό μας, τον κ. Αυλωνίτη, γιατί το να κάνεις, εν τη ρύμη του λόγου σου, ένα λάθος, δεν ισορροπεί το να έχεις συστηματικά μια ρητορεία μίσους, μισαλλοδοξίας, αδιεξόδων που έρχονται ως πολιτική ιδεολογία για την Ελληνική Λύση και το εφαρμόζει με τη δέουσα υστερία ακόμη και ένας Υπουργός της Κυβέρνησης, όπως ο κ. Άδωνης Γεωργιάδης, χθες, σε ένα κρεσέντο υστερίας για το ζήτημα των προσφύγων και των μεταναστών, για το ζήτημα των κλειστών κέντρων, για το ζήτημα της διασποράς και της αποσυμφόρησης.

Επειδή, πολλές φορές, σ' αυτή τη δημόσια συζήτηση, έχει τεθεί το ερώτημα τι μήνυμα στέλνουμε ή τι μήνυμα θέλουμε να στείλουμε στην απέναντι ακτή, στην Τουρκία. Εγώ διερωτώμαι τι μήνυμα στέλνουμε, μ’ αυτές τις υστερικές κραυγές, τι μήνυμα στέλνουμε στην Ευρώπη, τι μήνυμα στέλνουμε στους διεθνείς φορείς που τους ζητούμε και πρέπει να είναι αρωγοί στην προσπάθεια που κάνει η κυβέρνηση, και δεν τους το αμφισβητεί και κανένας, για να λύσει ένα δύσκολο και πολυπαραγοντικό πρόβλημα. Και αναρωτιέμαι εάν θα ήταν κάποιος στη θέση του ακροατή, γιατί πιο εύκολα βλέπουν τις ελληνικές τηλεοράσεις στην Ευρώπη ή στις ΗΠΑ παρά στις ακτές της Τουρκίας και της Σμύρνης, τι γνώμη θα σχημάτιζαν βλέποντας ένα μήνυμα «όλοι μέσα», «κλειστοί παντού», «να φύγουν», «εμείς υπερασπιζόμαστε την Ελλάδα και όχι την Ύπατη Αρμοστεία», «δεν μ’ ενδιαφέρει». Το μόνο που δεν είπε και συγνώμη, δεν θα το πω, γιατί ξέρω ότι η ομάδα αλήθειας της Ν.Δ. θα το χρησιμοποιήσει, είναι αυτά που λέγονται στα παρακμιακά κανάλια για τους πολιτικούς ή αυτό που έλεγε, κάποια στιγμή, παλαιότερα, ο Πρόεδρος της Ένωσης Κεντρώων. Όσοι μπορούν να το θυμηθούν, για τον αείμνηστο Μητσοτάκη και για τους Νεοδημοκράτες. Έλεος!

Υπάρχει, κάποια στιγμή, η υποχρέωση και αυτό το ιερό βήμα της Βουλής να μη γίνεται εργαλείο χυδαιοποίησης αυτού του δημόσιου διαλόγου, μόνο και μόνο για να δημιουργούμε εντυπώσεις σε όλες τις πλευρές.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Τον λόγο έχει ο κ. Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ)**: Είπε ο αγαπητός φίλος, ο κ. Γιάννουλης, ότι εγώ μίλησα με πνεύμα μισαλλοδοξίας, είπε ο Εισηγητής της Ελληνικής Λύσης, με υστερία και αντικοινοβουλευτικά. Εγώ δεν κατηγόρησα τον κ. Αυλωνίτη! Εγώ είπα ότι αναγνώρισε ο ΣΥΡΙΖΑ, μέσω του Εισηγητή του, τον κ. Αυλωνίτη, χαρακτηρίζοντας τους πρόσφυγες, που έλεγαν μέχρι χθες, σαν λαθρομετανάστες και πολύ σωστά έκανε. Αυτό είπα, δεν είπα τίποτα άλλο! Τώρα, εάν έκανε ένα φραστικό λάθος, ξέρετε η γλώσσα, κύριε Γιαννούλη, λέει αυτό που σκέφτεται το μυαλό.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Κύριε Μυλωνάκη, νομίζω ότι δεν υπάρχει προσωπικό ζήτημα. Πολιτικά επιχειρήματα εκατέρωθεν διατυπώνονται.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ)**: Όχι! Μισαλλόδοξα, υστερικά και αντικοινοβουλευτικά, δεν φέρθηκα. Αυτή είναι η ένσταση η δική μου.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής)**: Καλώς, καταγράφηκε η άποψή σας.

Τον λόγο έχει ο κ. Αυλωνίτης.

**ΑΛΕΞΑΝΔΡΟΣ – ΧΡΗΣΤΟΣ ΑΥΛΩΝΙΤΗΣ (Εισηγητής της Μειοψηφίας)**: Ευχαριστώ πολύ τους συναδέλφους μου από το ΣΥΡΙΖΑ που βοηθούν σ' αυτή την υπόθεση, αλλά, ταυτόχρονα, είμαι και δικηγόρος και μπορώ να υπερασπιστώ τον εαυτό μου.

Μη χρησιμοποιεί ο κ. Μυλωνάκης μια λέξη που χρησιμοποίησα εκ παραδρομής. Απλώς, θα του υπενθυμίσω και θα πω, όπως επανειλημμένα έχω αρθρογραφήσει στον τόπο μου, την Κέρκυρα, γύρω ακριβώς και από αυτό το θέμα της χρήσης της λέξης «λαθρομετανάστης» και από νομική άποψη, αλλά και από άποψη γραμματική, ότι δεν υπάρχουν λαθραίοι άνθρωποι! Δεν είναι λαθρόβιοι οι άνθρωποι! Οι άνθρωποι είναι άνθρωποι και σ' αυτό μετράμε το μπόι μας. Το ότι χρησιμοποίησα μια λέξη, λοιπόν, εκ παραδρομής, επειδή στο κείμενό μου είχα πάρει την άποψη ενός συγγραφέα και κάποια στοιχεία που συνέλεξα από το ίντερνετ, μη το κάνει σημαία τώρα η Ελληνική Λύση θεωρώντας ότι άλλαξε άρδην την άποψή του ο ΣΥΡΙΖΑ και χρησιμοποιεί τη φράση «λαθρομετανάστες». Παρακαλώ, λοιπόν, να σημειωθεί. Καταγράφεται, ούτως ή άλλως, στα Πρακτικά ότι εκ παραδρομής χρησιμοποίησα τη φράση αυτή. Και σε ολόκληρη την ομιλία μου, χρησιμοποίησα τη λέξη «μετανάστης» άπειρες φορές.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Καλώς, καλώς, κύριε Αυλωνίτη.

Τον λόγο έχει η κυρία Πούλου.

**ΠΑΝΑΓΙΟΥ (ΓΙΩΤΑ) ΠΟΥΛΟΥ (Ειδική Αγορήτρια ):** Θα ήθελα να σταθώ και εγώ σε αυτό, γιατί ακούστηκαν, σε αυτή την αίθουσα, μάλλον ακραίοι εθνικιστικοί λόγοι και ατάκες, με αφορμή τις δύο Κυρώσεις που συζητάμε σήμερα.

Θα ήθελα, λοιπόν, να επισημάνω μερικά πράγματα.

Πρώτον, η Ελλάδα ήταν μια ασφαλής χώρα, όλο αυτό το διάστημα. Και αυτό το οφείλεται σε δύο, κατά την άποψή μου, σημαντικούς λόγους. Ο ένας είναι η εξωτερική πολιτική που ακολουθήθηκε όλα αυτά τα χρόνια από την Κυβέρνηση ΣΥΡΙΖΑ και οι μεγάλες, πλατιές συμμαχίες και η στάση της χώρας μας σε σχέση με αυτά που συμβαίνουν στον γεωπολιτικό μας χώρο αυτή τη στιγμή.

Το δεύτερο, όμως, ήταν το μήνυμα που έστειλε η χώρα μας σε όλη την Ευρώπη, για το πώς διαχειρίστηκε το προσφυγικό και αυτή τη μεταναστευτική κρίση, με ανθρωπιά και αλληλεγγύη.

Αυτή τη στιγμή, βρισκόμαστε μπροστά σε μια όξυνση αυτού του προβλήματος. Θα ήθελα να πω ότι αυτό έχει δημιουργηθεί από την απραξία της Νέας Δημοκρατίας, από την έλλειψη σχεδίου, όλο αυτό το διάστημα που κυβερνά –δηλαδή, επτά, οκτώ μήνες τώρα. Σίγουρα, αυτή η κατάσταση έχει επιδεινωθεί πολύ.

Δεν πείθει. Ξέρετε ποιο είναι το πρόβλημα, κυρίες και κύριοι συνάδελφοι; Η Νέα Δημοκρατία δεν πείθει, αυτή τη στιγμή, τις τοπικές κοινωνίες ότι πραγματικά χρειάζεται ή επιθυμεί να λύσει αυτό το πρόβλημα. Όταν είναι η ίδια υπεύθυνη, όλα τα προηγούμενα χρόνια, που δημιουργούσε αυτή την «εμπόλεμη» κατάσταση στις τοπικές κοινωνίες, αλλά και την άρνηση του να διαχειριστούμε το πρόβλημα.

Θα σας πω ένα παράδειγμα. Η φιλοξενία των προσφύγων στη Λιβαδειά είναι ένα παράδειγμα που πανελλαδικά διακρίθηκε και τιμήθηκε γι' αυτό. Τι έγινε; Καθημερινή συζήτηση με την τοπική κοινωνία και ενημέρωση. Η Λιβαδειά φιλοξενεί 480 πρόσφυγες σε διαμερίσματα, στο πρόγραμμα «ΕΣΤΙΑ». Όμως, και εκεί, υπήρχαν αντιδράσεις. Η καθημερινή συζήτηση, η ενημέρωση των πολιτών και, εν τέλει, τα οφέλη που είχαν, όχι μόνον οι ωφελούμενοι πρόσφυγες, αλλά και η τοπική κοινωνία, με θέσεις εργασίας, με ενοικιαζόμενα διαμερίσματα που ήταν κλειστά, με ενάμισι εκατομμύριο ευρώ στην τοπική αγορά στην εποχή της κρίσης. Δηλαδή, το πρόγραμμα, το οποίο γινόταν επ’ ωφελεία και των ωφελούμενων, αλλά και της τοπικής κοινωνίας, ήταν πραγματικά η ασφάλεια του προγράμματος.

Επίσης, θα σας πω ότι συμβιώνουμε στην πόλη ειρηνικά, ανταλλάσσουμε πολιτισμικά, εκδηλώσεις, ενημερώσεις και κουλτούρες. Και αυτό είναι προς όφελος της τοπικής κοινωνίας. Αλλά, υπήρχε πρόγραμμα.

Δεύτερον. Υπήρχε η πρόθεση, υπήρχε η άποψη, υπήρχε η βούληση ότι δεν θέλουμε να εκδιώξουμε αυτούς τους ανθρώπους, αλλά να τους εντάξουμε. Και αυτό είναι ένα παράδειγμα που θα έπρεπε, κατά την άποψή μου, να το δει και η Νέα Δημοκρατία. Δεν το βλέπει, όμως. Διότι, τι έχουμε ακούσει από τα χείλη υπεύθυνων Υπουργών; «Μπα, να περάσει το μήνυμα ότι θα έρθουν στη χώρα μας και θα καλοπερνάνε;». Όταν, λοιπόν, έχετε εσείς αυτή την αντίληψη, σωστά ξεσηκώνονται οι τοπικές κοινωνίες. Σωστά, οι δικοί σας Δήμαρχοι και οι δικοί σας Περιφερειάρχες δεν δέχονται να συνεργαστούν και να υλοποιήσουν τα σχέδιά σας.

Και, τέλος, επειδή χθες το βράδυ συμμετείχα σε ένα Δημοτικό Συμβούλιο στη Λιβαδειά - γιατί διατηρώ και την ιδιότητα της δημοτικής Συμβούλου- καταγγέλθηκε το εξής: Ότι η εγκληματικότητα έχει αυξηθεί σε όλη την Περιφέρειά μας.

Και με αυτό το μήνυμα, θέλω να πω στο Υπουργείο Προστασίας του Πολίτη ότι δεν επιλύει το θέμα της ασφάλειας και της τάξης μόνο στην Αθήνα και στη Θεσσαλονίκη, με τις περιπολίες των αστυνομικών. Η Περιφέρεια, πραγματικά, υποφέρει από παραβατικές συμπεριφορές και εκεί δεν βλέπουμε καμία τάξη και ασφάλεια.

Σας ευχαριστώ πολύ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Τον λόγο έχει ο Υφυπουργός Προστασίας του Πολίτη, κ. Ελευθέριος Οικονόμου.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Κύριε Πρόεδρε,

κυρίες και κύριοι βουλευτές, με ιδιαίτερη χαρά, διαπιστώνω ότι και οι δύο αυτές συμβάσεις που κατατίθενται στην Επιτροπή γίνονται δεκτές από την ευρεία πλειοψηφία.

Αναμφισβήτητα, το θέμα της ασφάλειας σήμερα, με τη διεθνοποίηση για τη παγκοσμιοποίηση την οποία έχει ως βασικά χαρακτηριστικά, απαιτεί διεθνείς συνεργασίες.

Μεταξύ των χωρών, το έγκλημα, όπως τονίστηκε και από προλαλήσαντες, αποκτά διεθνικά χαρακτηριστικά και, ουσιαστικά, χρειάζεται και η χώρα μας, στον τομέα αυτό, να έχει ένα πλαίσιο διεθνών συνεργασιών που, μέσα από αυτή τη διαδικασία, να μπορέσουμε να εμπεδώσουμε ένα αίσθημα αμοιβαίας εμπιστοσύνης μεταξύ των χωρών και να μπορούμε να αναπτύξουμε όλες εκείνες τις συνεργασίες που απαιτούνται μεταξύ των αρμοδίων υπηρεσιών ασφαλείας, ούτως ώστε να είμαστε αποτελεσματικοί.

Σε ό,τι αφορά την Κύρωση της Συμφωνίας μεταξύ της Κυβέρνησης Ελληνικής Δημοκρατίας και της Κυβέρνησης της Γεωργίας για συνεργασία στην καταπολέμηση του εγκλήματος, ουσιαστικά, φέρνουμε προς Κύρωση αυτή την οποία υπεγράφη από την προηγούμενη Κυβέρνηση είναι πολύ καθοριστική ως προς το πλαίσιο της συνεργασίας μας.

Θα ήθελα, επίσης, να αναφερθώ στις επιφυλάξεις που εκφράστηκαν από την εκπρόσωπο του ΜέΡΑ25 ότι, ειδικότερα ως προς το θέμα της διασφάλισης, της διακίνησης των προσωπικών δεδομένων, στο κείμενο της Συμφωνίας περιγράφεται ρητά ο τρόπος με τον οποίο θα γίνονται, λαμβάνονται πολύ αυστηρές ασφαλιστικές δικλίδες, τηρείται στο έπακρο η εθνική νομοθεσία και οι διεθνείς συμβάσεις της χώρας και ως προς το θέμα αυτό, πραγματικά, αποδίδουμε τη δέουσα σημασία που χρειάζεται και η διακίνηση όλων αυτών των προσωπικών δεδομένων γίνεται σε ένα πλαίσιο απόλυτης διασφάλισης και χρήσης, από πλευράς δικαστηρίων, όπως ακριβώς προβλέπεται. Δεν χρειάζεται να έχετε καμία ανησυχία σε αυτό. Σας διαβεβαιώνω και είμαι απόλυτος πάνω σ' αυτό.

Επίσης, είναι γνωστό ότι ως προς το θέμα της συμμετοχής υπηκόων Γεωργίας στο οργανωμένο έγκλημα στη χώρα μας, αλλά και στην Ευρώπη, υπάρχει μια αυξημένη συμμετοχή. Γι’ αυτό, η συμφωνία αυτή καθίσταται ακόμα πιο αναγκαία, δεδομένου ότι θα μπορέσουμε να αναπτύξουμε και να διευκολύνουμε τις υπηρεσίες δίωξης στο να είναι ακόμα περισσότερο αποτελεσματικές και κυρίως στα θέματα της διακίνησης των πληροφοριών και της καταπολέμησης αυτών των οργανωμένων ομάδων του εγκλήματος.

Σε ό,τι έχει σχέση με την Κύρωση του Πρωτοκόλλου εφαρμογής μεταξύ της Κυβέρνησης Ελληνικής Δημοκρατίας και του Συμβουλίου Υπουργών της Βοσνίας Ερζεγοβίνης, για την εφαρμογή συμφωνίας μεταξύ της ευρωπαϊκής κοινότητας και της Βοσνίας Ερζεγοβίνης, για την επανεσδοχή προσώπων που διαμένουν χωρίς άδεια, είναι αυτονόητο ότι η χώρα εκπληρώνει ουσιαστικά τις υποχρεώσεις της έναντι της Ε.Ε..

Είναι μια Συμφωνία που έχει υπογραφεί μεταξύ της Ε.Ε. και της Δημοκρατίας της Βοσνίας Ερζεγοβίνης και απομένει να Κυρώσουμε το Πρωτόκολλο εφαρμογής και αυτό σήμερα κάνουμε.

Είναι καθορισμένο, θα πρέπει η χώρα μας, στο πλαίσιο της αντιμετώπισης του σοβαρού προβλήματος του μεταναστευτικού και των προσφυγικών ροών, να έχει και όλες εκείνες τις αναγκαίες συμφωνίες και συνεργασίες που επιβάλλονται τόσο σε επίπεδο Ε.Ε. όσο και σε επίπεδο διμερές.

Θα ήθελα, πολύ συνοπτικά, επειδή ακούστηκαν πολλά και για το θέμα το μεταναστευτικό και για τη στάση της Κυβέρνησης γύρω από το μεταναστευτικό και με δεδομένο ότι, όπως έχει ειπωθεί επανειλημμένως, αλλά και γίνεται γνωστό και όλοι το αποδέχονται, ότι πλέον έχει χαρακτηριστικά εθνικής κρίσης, είναι καλά να προσεγγίσουμε το θέμα αυτό με υπευθυνότητα, σοβαρότητα και με χάραξη μιας εθνικής στρατηγικής πραγματικά.

Όλοι είμαστε ευαίσθητοι για τα άτομα τα οποία δικαιούνται ασύλου και διεθνούς προστασίας, αλλά θα πρέπει να αναγνωρίσουμε ότι η χώρα πρέπει να έχει εθνική στρατηγική και αυτό κάνουμε σήμερα.

Αυτό κάνει η Κυβέρνηση, χαράζει μια συγκεκριμένη στρατηγική τόσο ως προς τη φύλαξη των χερσαίων και θαλάσσιων συνόρων, επιταχύνει τις διαδικασίες εξέτασης του ασύλου και της απονομής του καθεστώτος της διεθνούς προστασίας σε όσους το δικαιούνται και θέτει φραγμό στην καταχρηστική άσκηση του δικαιώματος αυτού και εκμετάλλευση των δικαιωμάτων που απορρέουν για όσους αιτούνται άσυλο.

Είχαμε το φαινόμενο, κατά το παρελθόν, να εκκρεμούν αιτήσεις δύο, τρία και τέσσερα χρόνια, μέχρι να τελεσιδικίσουν για το άσυλο και να καταλήγουμε, ακόμα, στο αποτέλεσμα και υπήκοοι Βαλκανίων, προερχόμενοι από χώρες ασφαλείς, οι οποίοι εκτίουν ποινές εδώ για σοβαρά εγκλήματα και αποφυλάκιζόμενοι, προκειμένου να καταστήσουν αδύνατη την επαναπροώθησή τους και την απέλασή τους στη χώρα τους, κατέφευγαν, στη συνέχεια, στην υποβολή αιτήματος ασύλου, με αποτέλεσμα να εκκρεμούν τρία και τέσσερα και πέντε χρόνια τα αιτήματα αυτά και να παραμένουν στη χώρα μας.

Κατά συνέπεια, η επιτάχυνση των διαδικασιών ασύλου συνεισφέρει προς αυτή την κατεύθυνση, ξεκαθαρίζει ποιοι δικαιούνται διεθνούς προστασίας και ποιοι δεν δικαιούνται και παράλληλα στέλνουμε και ένα ξεκάθαρο μήνυμα: «Όσοι δεν δικαιούνται διεθνούς προστασίας, θα πρέπει να είναι σε κλειστά κέντρα και να ακολουθούν τη διαδικασία της επαναπροώθησης στις χώρες στις οποίες θα πρέπει να επαναπροωθηθούν». Ουσιαστικά, δηλαδή, σήμερα, στέλνουμε ένα ξεκάθαρο μήνυμα ότι η Ελλάδα δεν είναι «ξέφραγο αμπέλι». Σας ευχαριστώ.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):**. Κυρίες και κύριοι συνάδελφοι, ολοκληρώθηκε η συζήτηση των δύο σχεδίων νόμου του Υπουργείου Προστασίας του Πολίτη και προχωρούμε στην ψήφισή των υπό συζήτηση νομοσχεδίων.

Όσον αφορά το πρώτο νομοσχέδιο, την «Κύρωση της συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Γεωργίας για συνεργασία στην καταπολέμηση του εγκλήματος», ερωτώνται οι Εισηγητές και οι Ειδικοί Αγορητές των κομμάτων ως προς τη στάση τους.

Ο Εισηγητής της Πλειοψηφίας, ο κ. Κυρανάκης.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Εισηγητής της Πλειοψηφίας):** Ναι.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ο Εισηγητής της Μειοψηφίας, ο κ. Αυλωνίτης.

**ΑΛΕΞΑΝΔΡΟΣ – ΧΡΗΣΤΟΣ ΑΥΛΩΝΙΤΗΣ (Εισηγητής της Μειοψηφίας):** Ναι.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ο Ειδικός Αγορητής του Κινήματος Αλλαγής, ο κ. Καμίνης, κατά τη τοποθέτηση του, έχει εκφράσει τη βούλησή του να ψηφιστεί το νομοσχέδιο.

Ο Ειδικός Αγορητής του ΚΚΕ, ο κ. Δελής, έχει εκφράσει επιφυλάξεις και θα τοποθετηθεί στην Ολομέλεια.

Ο Ειδικός Αγορητής της Ελληνικής Λύσης, κ. Μυλωνάκης;

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Ναι.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Η Ειδική Αγορήτρια του ΜέΡΑ25, κυρία Μπακαδήμα.

**ΦΩΤΕΙΝΗ ΜΠΑΚΑΔΗΜΑ (Ειδική Αγορήτρια του ΜέΡΑ25):** Επιφυλασσόμαστε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Συνεπώς, το σχέδιο νόμου του Υπουργείου Προστασίας του Πολίτη «Κύρωση της συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Γεωργίας για συνεργασία στην καταπολέμηση του εγκλήματος», γίνεται δεκτό, επί της αρχής, επί των άρθρων και στο σύνολό του, κατά πλειοψηφία.

Προχωρούμε, τώρα, στην ψήφιση του σχεδίου νόμου του Υπουργείου Προστασίας του Πολίτη «Κύρωση Πρωτοκόλλου μεταξύ της Κυβέρνησης της Ελληνικής Δημοκρατίας και του Συμβουλίου Υπουργών της Βοσνίας- Ερζεγοβίνης, για την εφαρμογή της Συμφωνίας μεταξύ της Ευρωπαϊκής Κοινότητας και της Βοσνίας- Ερζεγοβίνης για την επανεισδοχή προσώπων που διαμένουν χωρίς άδεια».

Ερωτάται ο Εισηγητής της Πλειοψηφίας, κ. Κυρανάκης.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Εισηγητής της Πλειοψηφίας):** Ναι.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ο Εισηγητής της Μειοψηφίας, κ. Αυλωνίτης.

**ΑΛΕΞΑΝΔΡΟΣ – ΧΡΗΣΤΟΣ ΑΥΛΩΝΙΤΗΣ (Εισηγητής της Μειοψηφίας):** Ναι.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Ο Ειδικός Αγορητής του Κινήματος Αλλαγής, ο κ. Καμίνης, έχει εκφραστεί, κατά την πρωτολογία του, θετικά.

Ο Ειδικός Αγορητής του ΚΚΕ, ο κ. Δελής, έχει διατυπώσει επιφυλάξεις και θα τοποθετηθεί στην Ολομέλεια.

Ο Ειδικός Αγορητής της Ελληνικής Λύσης, κ. Μυλωνάκης;

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Όχι.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Η Ειδική Αγορήτρια του ΜέΡΑ25, κυρία Μπακαδήμα.

**ΦΩΤΕΙΝΗ ΜΠΑΚΑΔΗΜΑ (Ειδική Αγορήτρια του ΜέΡΑ25):** Επιφυλασσόμαστε.

**ΜΑΞΙΜΟΣ ΧΑΡΑΚΟΠΟΥΛΟΣ (Πρόεδρος της Επιτροπής):** Συνεπώς, το σχέδιο νόμου του Υπουργείου Προστασίας του Πολίτη «Κύρωση Πρωτοκόλλου μεταξύ της Κυβέρνησης της Ελληνικής Δημοκρατίας και του Συμβουλίου Υπουργών της Βοσνίας- Ερζεγοβίνης, για την εφαρμογή της Συμφωνίας μεταξύ της Ευρωπαϊκής Κοινότητας και της Βοσνίας- Ερζεγοβίνης για την επανεισδοχή προσώπων που διαμένουν χωρίς άδεια» γίνεται δεκτό, επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Βούλτεψη Σοφία, Γιαννάκου Μαριορή (Μαριέττα), Καππάτος Παναγής, Κατσαφάδος Κωνσταντίνος, Κελέτσης Σταύρος, Κούβελας Δημήτριος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Ταγαράς Νικόλαος, Σούκουλη – Βιλιάνη Μαρία Ελένη, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Αυλωνίτης Αλέξανδρος – Χρήστος, Γιαννούλης Χρήστος, Ξανθόπουλος Θεόφιλος, Πούλου Παναγιού (Γιώτα), Ψυχογιός Γεώργιος, Καμίνης Γεώργιος, Καστανίδης Χαράλαμπος, Βαγενάς Δημήτριος, Μυλωνάκης Αντώνιος, Αδαμοπούλου Αγγελική και Μπακαδήμα Φωτεινή.

Τέλος και περί ώρα 11.25΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΜΑΞΙΜΟΣ ΧΑΡΑΚΟΠΟΥΛΟΣ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**